Rikunarita-ORG/Wikinium huggingface dataset:
# Mars

Mars soroyo-royo
**Mars** (simbol: )
no sambua planet fondrege ahatö nomoro öfa ba luo. Töi andre tehalö moroi ba döi samösa lowalangi niha Roma. Planet andre asese latötöi ia "planet soyo" me hulö oroyo-royo oroma ia ba mbanua si yaŵa. Oroma oroyo-royo ia börö me ba gulinia so zi'öli (III) oksida. Planet andre göi mokara ba langinia yaŵa (*atmosfer*) no anifi. Ba gulinia so koho-koho, hili si mamoka, ndraso, tanö si mate ba idanö si baku. So khönia hili fondrege alaŵa ba fefu planet samasui luo. Simanö göi ndraso Valles Marineris khönia no ndraso fondrege ebolo ba fefu planet samasui luo. Tanö yöu khönia so koho-koho sebua Borealis, samönui 40% guli Mars.
Fa'ara wa'ategaolo Mars arakhagö fagölö ba wa'ara wa'ategaolo Danöa (24 jam).

## Omböila

Famaedogö fa'ebua Danöa ba Mars
Fa'awe'e-we'e Mars i'otarai hunö irugi uli, ha matonga wa'awe'e-we'e gomböila simane ba Danöa. Baero da'ö ambö fasösö nösi/mbotonia na la faedogö ia ba Danöa, ha 11% wa'afasösö Danöa ba ha 15% wa'ebua Danöa. Fa'ebolo detenia abölö ide-ide moroi ba wa'ebolo zabe'e tanö ba Danöa. Mars andre abölö ebua ia moroi ba Merkurius, ha ya'i Merkurius andre abölö fasösö ma'ifu. Börö da'ö so khö planet si dombua da'a wondröni *gravitasi* sarakha fagölö wa'abölö, ha ambö töra 1% töra abölö wondröni gravitasi Mars. Fa'ebua wa'afasösö awö wa'abölö gravitasi Mars, so ba gotaluara wa'afasösö awö wa'abölö gravitasi ba Danöa ba ba Baŵa (fa'aröu hunö irugi guli ba Mbaŵa ha matonga moroi wa'aröu khö Mars, ba fa'aröu khö Danöa mendrua kali fa'aröu khö Mars; hiza meziŵa kali abölö ebua Danöa moroi ba Mars, ba Baŵa sambua ni'osiŵa moroi ba wa'ebua Mars). Sikhala guli Mars andre oroyo-royo, börö me so khönia nifotöi si'öli (III) oksida, nifotöi göi *hematite*.

## Umbu
# Sekola wanunö

Sängerknaben, sambua sekola wanunö fondrege tehöngö ba gulidanö si so ba Vienna, Austria. Si tola fao ha ya'ira ono matua sawuyu-wuyu ba latou'ö wa'aurira ha ba wanunö sagötö fa'aurira
**Sekola wanunö** yaiada'ö no sambua gangowuloa niha sasese falukha-lukha ba wamahaö ya'ira sinunö. So zekola wanunö sanunö ba gereja, simane orudua ba gosali (*koor gabungan*), angowuloa ndra'alawe (*komisi perempuan*), angowuloa zi bohou ebua , sasese ta'ila ba Danö Niha. Ba so göi ira sanunö ba nahia wa'omuso dödö simane ba *teater* ma zui ba nahia watomesa segebua. Fabö'ö lala wanunö zekola wanunö moroi ba wanunö si to'ölö me ero ira sanunö ba zekola wanunö oi fabö'ö lala note ni'anunöisira: so zanunö lala note si sara, so zanununö lala note si dua, si tölu ba si öfa. Heŵa'ae no fabö'ö-bö'ö lala note ni'anunöisira, ba hiza no oi tefaudugö ira (li Indonesia, *harmoni*), irege sökhi sibai terongo ia khöda. Latötöi zekola wanunö ba li bö'ö *koor* (li Indonesia), nihalö moroi ba li Latin *chorus* eluahania angowuloa niha si fao ba wo'anunöisi sambua sinunö ma zui si fao ba wanguma'ö hadia ia. Ba zekola wanunö so zondrönia'ö nifotöi guru note (li Indonesia, *konduktor* eluahania samözi note). Ya'ia andre zi to'ölönia manuyu haniha moroi ba gotalua zi fao zangai lala note li si sara, li si dua, li si tölu ba li si öfa. Ba ya'ia göi zamözi note ba ginötö manunö ira föna niha sato.

## La'ohe ba gosali

Sekola wanunö, tenga ha asala la'anunöisi niha sato. Sinunöra andrö ba la'ohe ba gosali na inötö ma ngaluo ni'amoni'ö hari migu. Baero da'ö la'ohe naso gangowuloa ba gosali simane famayagö idanö, fa'atumbu Yesu, ba tanöbö'ö nia. Sekola wanunö no oi so ba gangowuloa sigide-ide simane, sekola wanunö ndraono sekola migu, sekola wanunö ndra ama-ama, ba so göi zangahaogö sekola wanunö moroi ba gangowuloa ndraono matua.

## Samalua Sekola Zinunö

### Guru note

Guru note, ya'ia da'ö ya'ira sangila mombaso note. Ba tenga ha i'ila ibaso, hiza i'ila göi ifaogö ba zikali wo'anunöisi fefu lala li. Guru note, i famaha fefu niha sifao ba zekola wanunö andrö, he göi lala ba wanunö. fa'alio ba fa'ahou zinunö. ofeta hewisa wa'afendronga na manunö.

### Samözi note

Samözi note tola manö göi ya'ia göi zolati ba ya'ia göi zombözi note, so göi da'ö samösa zo lati ba samösa göi zombözi note. Samözi note ma ba li tanöbö'ö laŵa'ö ia dirigen. Ba samözi note andre, i'agö föna niha sanunö, moroi khönia ha wa'alaŵa note zinunö, ba moroi ba wa'amaliŵa dangania simanö göi wa'alio zinunö. Fefu zalua ba wanunö niha zekola wanunö, i'aturai samözi note na inötö manunö ira simane ba gosali ba banaha tanöbö'ö.

## Umbu
# Hikaya

**Hikaya** ma zui lamane salua meföna ma zui nifatunö-tunö ndra satua föna silö tatu hadia sindruhu no alua me mböröta ma ha sambua turia sino la farisayoi ba gotalua nono mbanua ba no la fatohu ba wangombakha ba ndraono samena egebua.

## Ngawalö Hikaya

Hikaya andre, tenga ha nifatou-tou niha misa, so gondröitania sitobali dane-dane hikaya da'ö. Ngawalö hikaya simane : Hikaya mado, hikaya zibatua, hikaya zimiki, hikaya wangahaogö gowe, hikaya wasuwöta, hikaya wa'atohare duria somuso dödö ba danö niha, faoma hikaya tanöbö'ö sino mame'e angombakhata khöra ya'ira iraono mane ma'ökhö.